**¨ΤΑ ΛΟΥΛΟΥΔΙΑ ΤΗΣ ΧΙΡΟΣΙΜΑ¨ ΕΝΤΙΤΑ ΜΟΡΡΙΣ**

 **ΑΝΑΛΥΣΗ**

**Α. Λίγα λόγια για την συγγραφέα**

**ΕΝΤΙΤΑ ΜΟΡΡΙΣ**

Η Εντίτα Μόρρις γεννήθηκε το 1902 και μεγάλωσε στη Στοκχόλμη. Παντρεύτηκε το δημοσιογράφο Ίρα Βίκτορ Μόρρις. Έγινε γνωστή για το βιβλίο της «Τα λουλούδια της Χιροσίμα», το οποίο εμπνεύστηκε από τις εμπειρίες του γιου της Ιβάν, που επισκέφτηκε τη Χιροσίμα αμέσως μετά την έκρηξη της ατομικής βόμβας ως αξιωματικός του αμερικανικού ναυτικού. Το βιβλίο, που δημοσιεύτηκε το 1959, είχε μεγάλη απήχηση στο κοινό και μεταφράστηκε σε πολλές γλώσσες. Η Μόρρις με τον οικονομικά εύπορο σύζυγό της ίδρυσαν στη Χιροσίμα ένα νοσοκομείο. Μετά τον θάνατό της, το 1988, καθιερώθηκε το βραβείο του ιδρύματος Εντίτα και Ίρα Μόρρις για την ειρήνη και τον πολιτισμό, γνωστό ως βραβείο της Χιροσίμα.

**ΒΑΣΙΚΟ ΘΕΜΑ**

Οι οδυνηρές ψυχοσωματικές συνέπειες που είχε για τους ανθρώπους η έκρηξη της ατομικής βόμβας στη Χιροσίμα.

**Πίνακας Νταλί: Οι τρεις Σφίγγες του Μπικίνι**

****

Οι τρεις Σφίγγες του Μπικίνι (Μπικίνι, νησί του Ειρηνικού Ωκεανού, όπου οι Η.Π.Α. έκαναν συχνές δοκιμές με ατομικά και πυρηνικά όπλα): Τοπίο χωρίς βλάστηση και χωρίς ανθρώπινη δραστηριότητα. Ένα τέτοιο χώρο δημιούργησαν οι πυρηνικές δοκιμές των Η.Π.Α. Το νησί Μπικίνι νεκρώνεται και συμβολίζει τη μελλοντική νέκρωση του κόσμου μας που απειλείται από τα πυρηνικά όπλα. Το φάντασμα του πυρηνικού μανιταριού της έκρηξης υψώνεται τριπλά στον πίνακα. Στο βάθος η μακρινή απειλή (κάπου σε απόμακρο νησί του Ειρηνικού), που γίνεται πιο αισθητή με τη συνειδητοποίηση της καταστροφής του φυσικού περιβάλλοντος: στο κεντρικό πλάνο του πίνακα υψώνεται με τη μορφή του πυρηνικού μανιταριού ένα δέντρο, του οποίου ο κορμός χάσκει διχασμένος, διχοτομημένος. Στο πρώτο κοντινό μας πλάνο θεόρατο το ανθρώπινο κεφάλι που, τρομερό, αντί μαλλιών έχει το σύννεφο του πυρηνικού μανιταριού! Η ομορφιά της ανθρώπινης ύπαρξης απειλείται άμεσα. Το τρομερό ανθρώπινο κεφάλι ακουμπά ως προτομή στο γυμνό έδαφος. Το έδαφος ήδη ποτίζεται όχι από νερό, που θα χρειαζόταν για τη βλάστηση, η οποία δεν υπάρχει, αλλά από μια λίμνη αίματος! Το κεφάλι στο βάθος του πίνακα είναι το ίδιο με αυτό στο πρώτο πλάνο. Ως τρεις αινιγματικές Σφίγγες, αίνιγμα του Μπικίνι, υψώνονται τα τρία μανιτάρια: το μέλλον του ανθρώπου επί της γης θα είναι ο πυρηνικός όλεθρος;

**ΑΛΛΑ ΘΕΜΑΤΑ**

* Η καρτερική αντιμετώπιση του πόνου από μία οικογένεια επιζώντων του πυρηνικού ολέθρου και η αποκάλυψη στον οικότροφό τους Σαμ του μυστικού των λουλουδιών της Χιροσίμα.
* Οι καταστροφικές συνέπειες της ατομικής βόμβας
* Ο ανθρώπινος πόνος: νεκροί, τραυματίες και επιζώντες
* Τα ανθρώπινα συναισθήματα και η σημασία της ιστορικής μνήμης
* Το ιστορικό γεγονός ως παράδειγμα προς αποφυγήν
* Η ηθική υποχρέωση κάθε ανθρώπου να προασπίζει την ειρήνη

**ΒΑΣΙΚΗ ΙΔΕΑ**

Η καταγγελία της φρίκης του πολέμου και των συνεπειών του για τον άνθρωπο. Επίσης, ο αγώνας των επιζώντων για διατήρηση της ιστορικής μνήμης, ώστε να μην επαναληφθούν τέτοια γεγονότα.

**ΜΑΚΡΟΧΡΟΝΙΕΣ ΣΥΝΕΠΕΙΕΣ ΑΠΟ ΤΗΝ ΑΤΟΜΙΚΗ ΒΟΜΒΑ.**

Οι άνθρωποι αρρωσταίνουν και πεθαίνουν με φριχτούς πόνους, ενώ όλοι όσοι έζησαν το κακό δεν μπορούν να ξεπεράσουν τα ψυχικά τραύματα και τις φρικτές αναμνήσεις.

**Η ΨΥΧΙΚΗ ΑΝΑΣΤΑΤΩΣΗ ΤΗΣ ΟΧΑΤΣΟΥ**

Η Οχάτσου έπαθε σοκ από την εικόνα του ψαριού. Δεν ανησυχεί μόνο για το δικό της μέλλον, αλλά και για την τύχη των παιδιών της. Δεν μπορεί να ξεπεράσει τα ψυχικά της τραύματα.

**Ο ΣΥΜΒΟΛΙΣΜΟΣ ΤΩΝ ΛΟΥΛΟΥΔΙΩΝ**

Τα λουλούδια συμβολίζουν:

α)την τρυφερή αφοσίωση στους νεκρούς και τη διατήρηση της σχέσης μαζί τους,

β) την ανάγκη για συντήρηση της μνήμης για τα φρικτά γεγονότα,

γ) την ανάγκη επικοινωνίας με τα νεκρά θύματα.

**ΥΠΟΣΧΕΣΗ ΤΗΣ ΓΙΟΥΚΑ ΣΤΗ ΝΕΚΡΗ ΜΗΤΕΡΑ ΚΑΙ Η ΑΠΟΡΙΑ: «κοιμάσαι εν ειρήνη;»**

Η Γιούκα υπόσχεται στη μητέρα της σε έναν νοερό διάλογο, να αφιερώσει τη ζωή της στον αγώνα για την ειρήνη. Οι απανωτές ερωτήσεις της Γιούκα προς τη μητέρα της δηλώνουν την προσπάθειά της να συνομιλήσει μαζί της δημιουργώντας την εντύπωση ότι έσπασε το φράγμα του χρόνου και του τόπου. Παράλληλα δημιουργείται προβληματισμός: είναι αρκετή η συντήρηση της μνήμης και η δική της αφοσίωση στον αγώνα για την ειρήνη, για να δικαιωθούν οι νεκροί και να βρουν παρηγοριά οι ζωντανοί;

**ΕΝΟΤΗΤΕΣ – ΔΟΜΗ**

**1η ενότητα**: «Νάτα που γεννήθηκαν και τα μικρά σκιουράκια... ψιθυρίζει η Οχάτσου στο αυτί μου.»

Η επίσκεψη του Σαμ-σαν στο νοσοκομείο και η γνωριμία του με τον Φούμιο.

**2η ενότητα**: «Χαιρετάμε τους άλλους... να σας ξαναδω σύντομα..»

Ο γιατρός Ντομότο εξηγεί τις συνέπειες της ραδιενέργειας στους οργανισμούς.

**3η ενότητα**: «Βρισκόμαστε και οι δυο... με τον Αμερικάνο.»

Η αναστάτωση της μικρής Οχάτσου μόλις βλέπει τις μεταλλάξεις στους οργανισμούς.

**4η ενότητα**: «Κατεβαίνουμε αργά προς την όχθη... Κοιμάσαι πραγματικά εν ειρήνη.»

Το τραγικό τέλος της αγαπημένης μαμάς της Οχάτσου και της Γιούκα και η υπόσχεση της Γιούκα στη νεκρή μητέρα της να αγωνιστεί για την παγκόσμια ειρήνη.

**ΑΦΗΓΗΜΑΤΙΚΟΙ ΤΡΟΠΟΙ**

Αφήγηση, σκέψεις , περιγραφές (ρεαλιστικές και σκληρότατες οπτικές, ηχητικές, κινητικές και οσφρητικές εικόνες), πραγματικός διάλογος και νοερός διάλογος (σε δύο σημεία: όταν ζητά άδεια από τη μητέρα της για να μιλήσει στον Σαμ και όταν την ρωτάει αν κοιμάται εν ειρήνη)

**ΑΦΗΓΗΤΗΣ**

Είναι η Γιούκα (αφηγητής πρωτοπρόσωπος, ομοδιηγητικός). Τα γεγονότα τα παρακολουθούμε από τη δική της οπτική γωνία.

**Ο ΧΡΟΝΟΣ ΤΩΝ ΓΕΓΟΝΟΤΩΝ**

Γενικά υπάρχει γραμμική εξέλιξη των γεγονότων. Ωστόσο υπάρχει μία αναδρομή στο παρελθόν (η αφήγηση του θανάτου της μητέρας της) και μία πρόληψη, δηλαδή αναφορά στο μέλλον (όταν θπόσχεται να αφιερώσει τη ζωή της για να μην ξαναγίνουν τέτοιες φρικαλεότητες).

**ΤΟΠΟΣ**

Τα γεγονότα εξελίσσονται στη Χιροσίμα 15 χρόνια μετά την έκρηξη (1960). Ο συγκεκριμένος χώρος είναι ο θάλαμος του νοσοκομείου, το γραφείο του γιατρού και ο δρόμος.

**ΤΑ ΠΡΟΣΩΠΑ ΚΑΙ Ο ΨΥΧΙΚΟΣ ΤΟΥΣ ΚΟΣΜΟΣ**

**ΓΙΟΥΚΑ**

Φορτωμένη ψυχικά τραύματα και φρικτές αναμνήσεις του πυρηνικού ολέθρου. Συμπαραστέκεται με ψυχραιμία στον άρρωστο άνδρα της και προσπαθεί να στηρίξει ψυχολογικά τη μικρή της αδερφή. Είναι αυτή που μεταφράζει στον Σαμ-Σαν τις τραγικές ιστορίες και μαρτυρίες των επιζώντων. Υποφέρει σιωπηλά για τον άρρωστο άντρα της και τον θαυμάζει πολύ για την καρτερία του. Προσπαθεί να είναι δυνατή για να συμπαρασταθεί στον Φούμιο και στην ψυχικά πληγωμένη αδερφή της, την Οχάτσου. Προσπαθεί να απαλύνει τον πόνο της για το χαμό των αγαπημένων της προσώπων, αγωνιζόμενη για την ειρήνη και κάνοντας γνωστό στον κόσμο το αποτρόπαιο έγκλημα που συντελέστηκε στη Χιροσίμα.

**ΣΑΜ**

Ζει από κοντά το δράμα των Γιαπωνέζων που τον φιλοξενούν, προβληματίζεται, ευαισθητοποιείται και συμμερίζεται την απόφαση της Γιούκα να μην ξεχάσει την τραγωδία της Χιροσίμα και να μην πάψει να αγωνίζεται για την ειρήνη. Ο Σαμ-Σαν είναι Αμερικανός που επισκέπτεται τη Χιροσίμα δεκαπέντε χρόνια μετά την ατομική επίθεση. Συγκεντρώνει εικόνες και προσωπικές μαρτυρίες των ανθρώπων που επέζησαν της καταστροφής, παρατηρεί τις τρομακτικές συνέπειες της έκρηξης στην καθημερινότητά τους. Η φρίκη ξεπερνά τα ανθρώπινα μέτρα. Αναγνωρίζει το μεγαλείο του άρρωστου Φούμιο, του εκφράζει την ευγνωμοσύνη του για όσα του έμαθε και του υπόσχεται να διακηρύξει με κάθε τρόπο την αλήθεια των θυμάτων της Χιροσίμα. Δεν είναι τυχαίο που ο Σαμ-Σαν είναι Αμερικανός, ο οποίος γνωρίζει τι προκάλεσε η κυβέρνηση του έθνους του στον Ιαπωνικό λαό, που στον Β΄ Παγκόσμιο Πόλεμο ήταν από τη μεριά των αντιπάλων. Στο πρόσωπό του βλέπουμε το ανθρώπινο πρόσωπο της Αμερικής που συμμετέχει στην οδύνη των θυμάτων της Χιροσίμα.

**ΦΟΥΜΙΟ**

Ένα από τα θύματα της πυρηνικής καταστροφής που 15 χρόνια μετά αργοπεθαίνει στο νοσοκομείο. Αντιμετωπίζει καρτερικά την αρρώστια. Διακρίνεται για την αξιοπρέπεια και την ψυχική του δύναμη. Αντλεί δύναμη από τα λόγια του Σαμ. Ο άρρωστος άντρας της Γιούκα παραμορφωμένος από την επίδραση της ραδιενέργειας. Αγαπά πολύ τη γυναίκα του.Στο πρόσωπο του Σαμ-σαν αναγνωρίζει έναν φίλο και του ανταποδίδει τα αισθήματα φιλίας και εκτίμησης.

**ΟΧΑΤΣΟΥ**

Δεν μπορεί να ξεπεράσει τα τραύματα που άφησε το πυρηνικό ολοκαύτωμα στην ψυχή της. Η ευαισθησία της φαίνεται στην καθημερινή προσφορά λουλουδιών στον υγρό τάφο της μητέρας της. Τρομοκρατείται όταν μαθαίνει τις συνέπειες της ραδιενέργειας. Είναι πολύ όμορφη αλλά και πολύ ευαίσθητη. Βασανίζεται και υποφέρει από τις αναμνήσεις εκείνης της μέρας, που είδε τη μητέρα της να πεθαίνει μπροστά στα μάτια της και προσπαθεί να κρύψει τον πόνο της και τον φόβο της με τη σιωπή της. Νιώθει έντονη ταραχή κάθε φορά που βλέπει τις συνέπειες της ραδιενέργειας (μεταλλάξεις). Εξακολουθεί να νιώθει αγάπη και αφοσίωση στη μητέρα της και να της προσφέρει κάθε μέρα λευκά λουλούδια στο σημείο του ποταμού που εκείνη πέθανε. Τα λουλούδια συμβολίζουν τη διατήρηση της μνήμης του φριχτού θανάτου των νεκρών της έκρηξης και την υπόσχεση πως όσοι επέζησαν θα αγωνιστούν για την ειρήνη.

**ΓΙΑΤΡΟΙ ΕΡΕΥΝΗΤΕΣ**

Μελετούν τις επιδράσεις της ραδιενέργειας στο γενετικό σύστημα των ζωντανών οργανισμών, ώστε να υπολογίσουν τις μελλοντικές συνέπειες για τους κατοίκους της Χιροσίμα. Διακρίνονται για την ψυχραιμία που χαρακτηρίζει το επάγγελμά τους.

**ΓΛΩΣΣΑ**

Πρόκειται για μια πολύ καλή μετάφραση στη δημοτική, απλή, κατανοητή, με έντονη συναισθηματική φόρτιση.

**ΥΦΟΣ**

Ζωηρό, συγκινητικό, σπαρακτικό.

**ΕΚΦΡΑΣΤΙΚΑ ΜΕΣΑ**

Ρεαλιστικές εικόνες οπτικές, ηχητικές και ασφρητικές (η σκηνή του θανάτου της μάνας), μεταφορές (επαναστατημένων αδένων), παρομοιώσεις (σαν ένα φύλλο χαρτιού) κ.α.

**ΣΥΝΑΙΣΘΗΜΑΤΑ**

Κυριαρχούν η φρίκη του πολέμου και ο πόνος των επιζώντων. Η φωνή της Γιούκα και του Σαμ υποχρεώνουν τον αναγνώστη να επιστρατεύσει και τη δική του φωνή στον αγώνα για την ειρήνη και την ευτυχία.